Sewe vas ná skietery op bekende Kaapse prokureurWilliam Booth. (Foto: attorneys.co.za) Sewe mense is Woensdagaand in hegtenis geneem ná ŉ skietery verlede maand op die vooraanstaande Kaapse prokureur William Booth. Verskeie skote het Booth se voertuig getref toe daar 07:30 buite sy huis in Higgovale, Kaapstad, op hom losgebrand is. Booth is nie in die aanval beseer nie. Kol. Andrè Traut, polisiewoordvoerder, het gesê die vyf mans en twee vroue is in Woodstock in hegtenis geneem, ná die ondersoekbeampte in die saak ŉ beroep op mense gedoen het om na vore te kom met inligting oor die voorval. Die polisie het Woensdag foto’s van sommige van die vermeende betrokkenes, asook die voertuig waarmee hulle gery het, aan die publiek beskikbaar gestel. Traut het gesê die voertuig wat die verdagtes tydens die skietery gebruik het, is ook opgespoor. Die polisie het daarop beslag gelê. “Speurders ondervra in dié stadium die verdagtes en geen hofdatum is nog vasgestel nie,” het Traut gesê. Die polisie het kort ná die voorval gesê twee gewapende verdagtes met chirurgiese maskers het skote op Booth geskiet voordat hulle op die vlug geslaan het.